**ОТЧЕТ**

**ЗА ИЗПЪЛНЕНИЕ НА ПЛАН ЗА РАЗВИТИЕ НА СОЦИАЛНИТЕ УСЛУГИ**

 **В ОБЩИНА ГАБРОВО ЗА 2022 ГОДИНА**

**1.Социални услуги за деца и младежи, финансирани от държавния бюджет**

**1.1 Дневен център за деца и младежи с увреждания** - социална услуга в общността, която предоставя целодневна, полудневна или почасова грижа, в зависимост от индивидуалните потребности на потребителите. Услугата е възложена за управление на Фондация “Грижи за деца с увреждания*“.* С децата/младежите се провеждат ежедневни рехабилитационни, педагогически, логопедични, психологически и др. занимания. Услугите на центъра се ползват от деца и младежи с различни видове увреждания - двигателни, зрителни, ментални и множествени.

|  |  |  |  |
| --- | --- | --- | --- |
| Бюджет на услугата за годината  | капацитет | Брой преминали потребители | Щатен персонал |
| 475 373 лв. | 40 | 56 | 16 |

**1.2 Дневен център за деца с увреждания** – социална услуга в общността за деца на възраст до 18 г. с различни видове увреждания или изоставане в някоя от областите на развитие. Услугата се управлява от Община Габрово. Предоставя условия за целодневно или почасово обслужване на деца до 18-годишна възраст с физически и/или психически увреждания и нуждаещи се от ежедневна рехабилитация, физиотерапия и психотерапевтична подкрепа. С потребителите и техните семейства работят специалисти и са създадени условия за корекционно – компенсаторна работа, придобиване на полезни навици, подобряване на физическото, интелектуалното и емоционално състояние.

|  |  |  |  |
| --- | --- | --- | --- |
| Бюджет на услугата за годината | капацитет | Брой преминали потребители | Щатен персонал |
| 276 831 лв. | 20 | 64 | 10,5 |

**1.3 Център за социална рехабилитация и интеграция за деца от аутистичния спектър „Келер“**- социална услуга в общността. Управлява се от Община Габрово. Създава условия за намаляване на социалната изолация на деца с проблеми от аутистичния спектър. Осигурява психологическа, логопедична и педагогическа подкрепа на децата и техните семействата/близки. Работата се извършва почасово, а посещенията при специалистите - по предварително изготвен график. Насоката за работа с всяко дете е индивидуална, в зависимост от конкретните потребности.

|  |  |  |  |
| --- | --- | --- | --- |
| Бюджет на услугата за годината | капацитет | Брой преминали потребители | Щатен персонал |
| 112 779 лв. | 20 | 35 | 4,75 |

**1.4 Център за обществена подкрепа „ИМКА“** - социална услуга в общността, възложена за управление на Сдружение „ИМКА“ Габрово. Предоставя набор от социални услуги в общността, за деца и младежи в риск и техните семейства, в съответствие с потребностите им. Осъществява дейности по превенция на риска и превенция на изоставянето, чрез сътрудничество с местните власти, с държавните институции, с неправителствени организации и други заинтересовани страни. Използват се иновативни подходи и практики, в т.ч. различни превантивни и доброволчески дейности за подрастващи.

|  |  |  |  |
| --- | --- | --- | --- |
| Бюджет на услугата за годината | капацитет | Брой преминали потребители | Щатен персонал |
| 134 000 лв. | 25 | 117 | 5 |

**1.5 Център за обществена подкрепа „Вяра“** - социална услуга в общността, възложена за управление на Сдружение „SOS Детски селища“ България. Предоставя подкрепа за деца и семейства, с цел предотвратяване на изоставянето на деца в специализирани институции, превенция и корекция на рисковото поведение, превенция от отпадане от училище, превенция на насилието, деинституционализация и реинтеграция на деца в биологичното семейство, консултиране и подкрепа на деца и семейства в риск, оценяване, обучаване и подкрепа на приемни родители и осиновители и др.

|  |  |  |  |
| --- | --- | --- | --- |
| Бюджет на услугата за годината | капацитет | Брой преминали потребители | Щатен персонал |
| 291 395 лв. | 50 | 230 | 8 |

**1.6 Звено „Майка и бебе”** - социална услуга в общността, която предоставя временно настаняване на бременни жени и майки в риск да изоставят децата си. Предотвратява изоставянето и настаняването в социални услуги резидентен тип, на деца от 0 до 3 години. Оказва непрекъсната подкрепа на майките в грижите за децата, изграждане на връзка майка-дете, формиране на родителски умения, насърчава родителската привързаност, подпомага младите майки чрез социално и психологическо консултиране и подкрепа. Услугата е възложена за управление на Сдружение „SOS Детски селища“ България.

|  |  |  |  |
| --- | --- | --- | --- |
| Бюджет на услугата за годината | капацитет | Брой преминали потребители | Щатен персонал |
| 81 539 лв. | 6 двойки - майка и бебе | 7 | 5 |

**1.7 Центрове за настаняване от семеен тип за деца и младежи с увреждания – 2 бр**. - социална услуга, резидентен тип, с капацитет от по 14 места всяка. Социалните услуги предоставят среда, близка до семейната, за пълноценно израстване и развитие на деца и младежи с увреждания, лишени от родителска грижа, за които към момента на настаняването са изчерпани възможностите за връщане в биологичното семейство, настаняване при близки и роднини или приемно семейство. Услугите се управляват от Община Габрово.

|  |  |  |  |  |
| --- | --- | --- | --- | --- |
|  | Бюджет на услугата за годината | капацитет | Брой преминали потребители | Щатен персонал |
| ЦНСТ Хризантема | 739 179 лв. | 14 | 13  | 14 |
| ЦНСТ Мирни дни | 14 | 14  | 13,5 |

**1.8 Център за настаняване от семеен тип за деца и младежи с увреждания с потребност от постоянни медицински грижи** - социална услуга в общността, резидентен тип. Услугата се управлява от Община Габрово. Осигурява среда за пълноценна грижа и развитие на деца и младежи с тежки увреждания, нуждаещи се от постоянна медицински грижа, лишени от родителска грижа, за които към момента на настаняването са изчерпани възможностите за връщане в биологичното семейство, настаняване при близки и роднини или приемно семейство. Потребители на услугата са деца/младежи с различни видове увреждания. За настанените деца и младежи с тежки увреждания е осигурена 24-часова грижа от медицински специалисти. Услугата се предоставя в координация с останалите услуги, предоставяни в общността, за ранна интервенция, рехабилитация и дневна грижа, в които на всяко дете и младеж, според индивидуалните потребности, се осигуряват специализирани медицински, педагогически и социални грижи.

|  |  |  |  |
| --- | --- | --- | --- |
| Бюджет на услугата за годината | капацитет | Брой преминали потребители | Щатен персонал |
| 284 376 лв. | 8 | 8 | 14,5 |

**1.9 Център за настаняване от семеен тип за деца без увреждания** - социална услуга от резидентен тип, с капацитет 5 деца. Осигурява качество на живот в среда, близка до семейната, на деца без увреждания, лишени от родителска грижа, което гарантира пълноценно физическо, емоционално и познавателно развитие, както и социално включване на всяко дете, чрез осигуряване на индивидуална грижа и подкрепа. Услугата е 24 часова, възложена за управление на Сдружение „SOS Детски селища“ България.

|  |  |  |  |
| --- | --- | --- | --- |
| Бюджет на услугата за годината | капацитет | Брой преминали потребители | Щатен персонал |
| 104 849 лв. | 5 | 5 | 5 |

**2. Социални услуги за възрастни и лица с увреждания, финансирани от държавния бюджет**

**2.1 Дневен център за пълнолетни лица с увреждания** - социална услуга в общността. Потребителите са лица над 18 годишна възраст с интелектуални затруднения. Услугата е възложена за управление на Сдружение “Бъдеще и закрила за лица с интелектуални затруднения*”.* Предоставя целодневна и/или почасова грижа, в зависимост от индивидуалните потребности на ползвателите. Центърът насърчава и подкрепя социалното, емоционалното, образователното и културното развитие на всеки потребител на социалната услуга.

|  |  |  |  |
| --- | --- | --- | --- |
| Бюджет на услугата за годината | капацитет | Брой преминали потребители | Щатен персонал |
| 388 902 лв. | 30 | 34 | 12 |

**2.2 Център за социална рехабилитация и интеграция** - социална услуга в общността, която предоставя подкрепа за индивидуалното развитие, поддържане и придобиване на нови способности и самостоятелност на лица с различни по вид и степен увреждания. Услугата включва разнообразни консултативни, терапевтични и рехабилитационни дейности, насочени към създаване, поддържане и разширяване на социалните умения и подкрепа за водене на самостоятелен начин на живот. Възложена за управление на Съюз на слепите в България – ТСО Габрово.

|  |  |  |  |
| --- | --- | --- | --- |
| Бюджет на услугата за годината | капацитет | Брой преминали потребители | Щатен персонал |
| 218 119 лв. | 40 | 78 | 7 |

**2.3 Дневен център за стари хора** - социална услуга в общността. Управлява се от Община Габрово. Потребители на услугата са хора в пенсионна възраст. Центърът предоставя комплекс от социални услуги, които създават условия за оказване на подкрепа на възрастните хора през деня. Услугите са свързани със задоволяване на ежедневните, здравни и рехабилитационни потребности, както и на потребности по организация на свободното време и личните контакти.

|  |  |  |  |
| --- | --- | --- | --- |
| Бюджет на услугата за годината | капацитет | Брой преминали потребители | Щатен персонал |
| 58 420 лв. | 20 | 23 | 2 |

**2.4 Асистентска подкрепа** - социалната услуга се управлява от Община Габрово. Тя обхваща лица в надтрудоспособна възраст с невъзможност за самообслужване, които нямат определена по съответния ред степен на намалена работоспособност, както и деца с трайни увреждания и пълнолетни лица с трайни увреждания с определена чужда помощ, които не ползват друга подкрепа.

|  |  |  |  |
| --- | --- | --- | --- |
| Бюджет на услугата за годината | капацитет | Брой преминали потребители | Щатен персонал |
| 1 831 527 лв. | 264 | 306 | 103 |

**2.5 Механизъм за лична помощ** – Услугата се управлява от Община Габрово. Целевите групи включват:

1. Човек с трайно увреждане с установени вид и степен на увреждане или степен на трайно намалена работоспособност с определена чужда помощ;

2. Дете с 90 и над 90 на сто вид и степен на увреждане или степен на трайно намалена работоспособност без определена чужда помощ.

Механизмът оказва подкрепа за упражняване на правата за пълноценно участие в обществото, за извършване на дейности, отговарящи на индивидуалните им потребности от личен, домашен или социален характер и за преодоляване на бариерите на функционалните им ограничения. Гарантира възможност на хората с увреждания да изберат от кого, кога, къде и по какъв начин да се осъществят дейностите. Предоставя се съгласно Закон за личната помощ. Личната помощ се финансира със средства от Държавния бюджет, чрез бюджета на Министерството на труда и социалната политика.

|  |  |  |  |
| --- | --- | --- | --- |
| Бюджет на услугата за 2022г. /до 30.09.2022 г./ | капацитет | Брой преминали потребители | Персонал/ брой лични асистенти |
| 3 719 401 лв. | Според потребностите на местната общност | 259 | 336 |

**2.6 Дом за пълнолетни лица с физически увреждания** - специализирана институция за пълнолетни лица с тежки физически увреждания на крайниците, с определен процент трайно намалена работоспособност. Управлява се от Община Габрово. Осигурява условия за живот, подкрепа и преодоляване на социалната изолация, чрез осигуряване на подкрепа в самостоятелността и социално включване на потребителите и гарантиране на равноправното им положение в общността. Домът разполага с озеленени площи, оформени с алеи, което помага за извършване на трудово-терапевтична дейност и свободни занимания на домуващите.

|  |  |  |  |
| --- | --- | --- | --- |
| Бюджет на услугата за годината | капацитет | Брой преминали потребители | Щатен персонал |
| 635 708 лв. | 36 | 51 | 19 |

**3.Социални услуги за възрастни и лица с увреждания, финансирани от общинския бюджет**

**Дейности възложени на Заведения за социални услуги:**

**3.1 Домашен социален патронаж** - местна дейност, която предоставя комплекс от услуги в семейна среда на лицата, които са затруднени или не са в състояние сами да организират и задоволят своите жизнени и битови потребности. Капацитетът на услугата е 350 потребителя. Основните дейности са: доставяне на храна; поддържане личната хигиена и хигиената в жилищното помещение, обитавано от ползвателя; битови услуги, в т.ч. закупуване на хранителни продукти и вещи от първа необходимост със средства на потребителите и заплащане на месечните сметки за потребление на електрическа и топлинна енергия, вода, телефон и други разходи.

**3.2 Клуб на пенсионера** - местна дейност, насочена към създаване на оптимални условия за пълноценно ангажиране и осмисляне свободното време на възрастните хора. Капацитетът на услугата е 200 места. Основната цел на Клуба е гарантиране равноправно положение и преодоляване на социалната изолация на възрастните хора, чрез създаване на условия за интегриране в обществото. Потребителите не заплащат такса за ползване услугата.

**3.3 Клуб на инвалида** - социална услуга в общността, местна дейност. Потребители на услугата са лица с увреждания, които имат нужда от подкрепа и подпомагане в своето ежедневие. Основна цел в работата на Клуба е създаване на условия за преодоляване изолираността на хората с увреждания и включването им в културния и социален живот в общността. Потребителите не заплащат такса за ползване услугата.

|  |  |  |  |  |
| --- | --- | --- | --- | --- |
| Заведения за социални услуги | Бюджет на услугата за годината | капацитет | Брой преминали потребители | Щатен персонал |
| ДСП | 795 976 лв. | 350 | 456 | 24,5 |
| Клуб на пенсионера | 67 239 лв. | 200 | 147 | 2 |
| Клуб на инвалида | */в бюджета двете услуги са една дейност/* | Според потребностите на общността | 20 | 1,5 |

**4.Услуги, финансирани по проекти през 2022 г.**

**4.1 Приемна грижа** - социална услуга в общността, която дава възможност децата, които не могат да живеят в собствените си семейства, да получат обич, топлина и грижи в семейна среда. Развитието на услугата „Приемна грижа“ в област Габрово се изпълнява по проект „Приеми ме 2015“, финансиран по ОП „Развитие на човешките ресурси“ 2014-2020 г. В община Габрово са утвърдени 9 професионални приемни семейства, в които са настанени деца.

**4.2 Комплекс за социално-здравни услуги за деца и семейства** - социална услуга, разкрита от Община Габрово по проект по ОП „Развитие на човешките ресурси“ 2014-2020, процедура „Услуги за ранно детско развитие“. В Комплекса се предоставят интегрирани социално-здравни услуги, насочени към оказване на подкрепа на родителите на деца в ранна детска възраст (0-7 г.) и изграждане на умения за добро родителство. Проектните дейности са с краен срок 31.12.2022 г.

|  |  |  |  |
| --- | --- | --- | --- |
| Бюджет на проекта за годината | капацитет | Брой преминали потребители | Щатен персонал |
| 172 155 лв. | Според потребностите на общността | 66 | 8 |

**4.3„Патронажна грижа +“:** По направление 1 - Дейностите се предоставят в домовете на потребителите в рамките на до два часа дневно. Лицата могат безплатно да получат следните видове подкрепа: рехабилитационна, медицинска, социална, психологическа и санитарни грижи. Срокът на проекта е до 06.01.2023 г.

|  |  |  |  |
| --- | --- | --- | --- |
| Бюджет | капацитет | Брой преминали потребители | персонал |
| 246 113,28 лв. | 224 | 263 | 21 |

Кризисна кухня - Услугата е особено полезна за възрастните хора и поставените под карантина габровци. В подкрепа на мерките по време на въведеното извънредно положение и съпътстващия го наложителен период на социална изолация. Целевата група по „Патронажна грижа за възрастни хора и лица с увреждания“ са възрастни над 65 г. в невъзможност за самообслужване, хора с увреждания, лица под карантина, самотни родители с деца до 12 г., пълнолетни в риск. Кризисната кухня е платена услуга и цели да доставя прясно приготвена топла храна, включваща супа и две основни ястия /за обяд и вечеря/, покриващи голяма част от необходимата храна на ден. Доставя се до местоживеенето на лицата трикратно /в понеделник, сряда и петък/, като покрива шест дни в седмицата /събота включително/. Услугата е закрита с Решение № 56 /28.04.2022 г. на Общински съвет - Габрово , считано от 01.05.2022 г.

|  |  |  |
| --- | --- | --- |
| капацитет | Брой преминали потребители | персонал |
| 400 | 67 | 2 |

По направление 2: Проектът оказва подкрепа на социалните услуги в закупуването на лични предпазни средства и дезинфектанти, осигуряване на тестване за COVID-19 на служители и потребители, ползващи социалната услуга, както и възможност за извършване на леки ремонтни работи в помещенията на резидентните услуги, с цел изолиране на потребител и превенция разпространението на вируса, в случай не необходимост. В съществуващите социални услуги, в рамките на проекта се назначават санитари и хигиенисти, с цел да се окаже подкрепа на работещите в тях служители. Срокът на проектните дейности е до 05.10.2022 г.

|  |  |  |  |
| --- | --- | --- | --- |
| Бюджет | капацитет | Брой преминали потребители | персонал |
| 460 668,73 лв. | НП | НП | 29 |

**4.4 Топъл обяд** - социална услуга, реализирана по проект на Община Габрово и насочена към задоволяване на потребностите от храна за хора, които не могат да си я осигуряват сами. Ежедневно се осигурява топъл обяд, включващ супа, основно ястие, хляб и неколкократно през седмицата десерт на лица от различни рискови групи. През 2022 г. капацитетът на услугата е 230 лица. Принадлежността към целевите групи по проекта се удостоверява от Дирекция „Социално подпомагане“. Срокът на проектните дейности е до 30.09.2022 г. Предоставянето на услугата „ Топъл обяд“ продължава от 01.10.2022г., при капацитет 230 потребителя и краен срок за изпълнение на проекта до 30.09.2025г. Финансирането се осъществява по процедура за директно предоставяне на безвъзмездна финансова помощ BG05SFPR003-1.001 „Топъл обяд“ по програма за храни и основно материално подпомагане 2021-2027.

|  |  |  |  |
| --- | --- | --- | --- |
| Бюджет на проекта за 2022 г. /до 30.09.2022 г./ | капацитет | Брой преминали потребители | персонал |
| 139 867 лв. | 230 | 271 | 29 |

**4.5 Център за грижа за лица с различни форми на деменция** - резидентна услуга с капацитет 15 места, за пълнолетни лица с деменция. Социалната услуга, резидентен тип, обхваща потребители, за които са изчерпани други възможности за подкрепа. Осигурява се качествена индивидуална социална, медицинска и санитарна грижа както за лица, напускащи специализирани институции, така и за лица от общността, попадащи в целевата група. Услугата е със срок до 12.02.2023 г.

**4.6 Център за грижа за възрастни хора в невъзможност за самообслужване** - резидентна услуга с капацитет 15 места, за лица навършили 66-годишна възраст в невъзможност за самообслужване. Социалната услуга, резидентен тип, обхваща потребители, за които са изчерпани други възможности за подкрепа. Осигурява се качествена индивидуална социална, медицинска и санитарна грижа както за лица, напускащи специализирани институции, така и за лица от общността, попадащи в целевата група. Услугата е със срок до 12.02.2023 г.

|  |  |  |  |
| --- | --- | --- | --- |
| Бюджет на проекта | капацитет | Брой преминали потребители | Щатен персонал |
| 541 000 лв. | 30 | 41 | 24 |

**5. Социални услуги, предоставяни от частен доставчик в община Габрово**

5.1 Съгласно издадените лицензи от АКСУ, **Фондация „Общност в помощ на зависимите“** предоставя следните социални услуги:

* информиране и консултиране;
* застъпничество и посредничество;
* терапия и рехабилитация;
* обучение за придобиване на умения;
* резидентна грижа;

Потребителите участват в програма за психо-социална рехабилитация на зависимости. Първоначално рехабилитацията протича в програма от резидентен тип, а след преминаване на фазите на програмата са включени в етап на ресоциализация, като заключителна фаза на пълния цикъл от терапевтични интервенции.

Социална услуга „Резидентна грижа“ се реализира в Терапевтичен център „Свети Илия“- с. Поповци - Куката.

Фондацията активно се включва в различни инициативи на местно и национално ниво, партнирайки си с Общински съвет по наркотични вещества- гр. Габрово

**5.2 „Дара 13“ ЕООД** с. Яворец притежава лицензи за предоставяне на услугите :

* асистентска услуга;
* информиране и консултиране;
* застъпничество и посредничество

 Асистентските услуги имат за цел потребителите да придобият самостоятелност и да успеят да се вградят по-лесно в обществения живот. Услугата разполага с модерен рехабилитационен център, където ежедневно се извършва елементарна рехабилитация, гимнастика и раздвижване. Периодично се организират групови посещения на театър, балет, концерти и др. мероприятия. Честват се заедно всички празници и рождени дни. Дара 13 ЕООД разполага с частна линейка, с която потребителите се придвижват до социални и здравни заведения.

**5.3 Резиденция „Златни времена“**

Резиденция „Златни времена“ е резидентна услуга, която предоставя цялостно и иновативно решение в областта на грижите за възрастни хора. Притежава Лиценз № Л-3129-1159 / 29.03.2022г. за предоставяне на социалната услуга „Резидентна грижа“, целева група „Възрастни хора в надтрудоспособна възраст“. Целева група на социалната услуга са възрастни хора в добро общо здравословно състояние.

**5.4 Дом за възрастни хора „Свети Василий Велики“**

Дом за възрастни хора „Св. Василий Велики“ е резидентна социална услуга, която предлага на своите потребители комфорт, удобства и уют, спокойствие и сигурност както за тях, така и за техните близки.

Домът е частен, собственост на Рамус Медикал ЕООД, притежаващ Лиценз № Л-3129-506 / 31.08.2021г. за предоставяне на социалната услуга „Резидентна грижа“, целева група „Възрастни хора в надтрудоспособна възраст“. Капацитетът услугата е 108 места,/ разпределени на 3 етажа/– настаняват се на възрастни хора с нормален здравен статус, без психически отклонения.

**6. Други услуги със социален ефект**

6.1 **Общински съвет на наркотични вещества и превантивно информационен център** - Общински съвет по наркотични вещества разработва, осигурява и координира изпълнението на общинските програми за борба срещу употребата на наркотични вещества. Превантивно-информационният център (ПИЦ)осъществява превантивни дейности и програми на общинско ниво. ПИЦ отговаря за събиране, съхраняване и анализиране на информация от различни институции, работещи по проблема „наркомании”, която е необходима за изготвянето, изпълнението и координирането на общински програми за борба срещу злоупотребата с наркотици. Главни насоки в работата на ПИЦ – Габрово са превантивно-информационна, обучителна и консултативна. Целевите групи са :деца и младежи, отпаднали от училище; родители на деца и младежи; млади хора, употребяващи психоактивни вещества; лица, зависими към наркотични вещества и техните близки; учители, педагогически съветници, психолози и медицински специалисти от училищата в град Габрово, други специалисти от различни институции, работещи по проблеми, свързани с наркозависимостите.

**6.2 Регионален хоспис ЕООД** – услуга, която осигурява професионални здравни грижи за тежко болни и подкрепа на техните семейства. Предоставя санитарно обслужване, хранене по диети според заболяванията, възможност за индивидуално меню съобразно желанията на болните или близките им, вземане на материали за лабораторни изследвания, медицински и санитарни консумативи. Регионален хоспис е създаден от Общински съвет-Габрово, като към момента стационарът му е в гр. Дряново. Капацитетът е 30 легла, разположени в 12 стаи. За ползването на услугата се заплаща такса. За жителите на община Габрово, които отговарят на конкретни критерии, е осигурена възможност за финансова подкрепа от бюджета на Общината, в размер на 80 000 лв. за 2022 г.

**6.3 Скитащи, бездомни и безпризорни лица, жители на община Габрово**

Община Габрово ежегодно осигурява помещение за останалите трайно без подслон, през зимните месеци, скитащи и бездомни лица. Осигурява се 24-часово присъствие на охрана, гарантираща спокойствието и реда в помещението, общинска собственост. С подкрепата на неправителствения сектор, териториалната структура на Български червен кръст, местни християнски организации и частни лица, се осигуряват храна, дрехи и вещи от първа необходимост. За лицата се осигуряват подкрепящи социални и административни услуги, които да подпомогнат разрешаване на жилищния им проблем и повишаване на индивидуалните им възможности за водене на самостоятелен живот. През 2022 г. се отчита намаление на броя на потърсилите подслон. През услугата са преминали 10 скитащи и бездомни лица.

**7. Човешки ресурси**

 В социалните услуги на територията на община Габрово са ангажирани екипи от социални работници, психолози, логопеди, рехабилитатори, трудотерапевти, кинезитерапевт, медицински сестри, детегледачки, възпитатели, медиатори, шофьори, хигиенисти и друг помощен персонал. В някои услуги се привличат външни специалисти по граждански договори, с цел прилагане на индивидуален подход, съобразно конкретните дефицити, нужди и потребности на ползвателите.

С влизане в сила на Наредба за стандартите за заплащане на труда на служителите, осъществяващи дейности по предоставяне на социални услуги, които се финансират от държавния бюджет бе решен до голяма степен проблемът с ниските възнаграждения. Съществува обаче разлика в заплащането на служителите, ангажирани с предоставяне на социални услуги делегирана държавна дейност и услугите местна дейност или по проект.

При напускане на служители, от някои позиции, същите трудно биват обезпечавани с нови кадри, напр. медицински сестри, помощен персонал – санитари, болногледачи и др. Община Габрово среща затруднения при осигуряване на специалисти с медицински профил, които да работят на постоянни позиции в резидентите услуги. Предприемат се мерки за привличане на такива кадри, като заплащането е един от подходите. Проблемът не е изолиран за територията на общината, а се споделя и от колеги, ангажирани в социалната сфера в други области и региони.

 По отношение на човешкия ресурс през 2022 година, могат да се направят следните изводи:

1. Налице е съотношение между капацитет и щатни бройки на персонала в социалните услуги, съответстващо на Методика за определяне на числеността на персонала в специализираните институции и социални услуги в общността.
2. Социалните услуги в общината са обезпечени със специалисти с определена професионална квалификация в социалната или здравна сфера, но е налице текучество на кадри
3. Наблюдава се липса на медицински специалисти / в трудоспособна възраст /, които да обезпечават новоразкрити социални услуги
4. Периодично специалистите участват в провеждане на различни обучения за въвеждане в новостите в социалната и нормативна база.
5. Средствата по единните разходни стандарти за издръжка на социалните услуги от резидентен тип са недостатъчни спрямо единните разходни стандарти за издръжка на социалните услуги в общността.

**8. Материална база**

Всички социални услуги, предоставяни на територията на общината имат осигурена добра материална база. При констатиране на нужда от текущ ремонт се предприемат адекватни действия. През 2022 година са констатирани някои проблемни зони по отношение на материалната база , които подлежат на ремонт през 2023 г.:

* В услугата Домашен социален патронаж са установени течове от покривната конструкция.
* В Център за социална рехабилитация и интеграция за лица с множество увреждания няма изградени санитарни възли, достъпни за лица с увреждания.

 При предоставяне на услугите за деца в община Габрово е осигурена безопасна и сигурна среда за отглеждане, възпитание и защита на техните права и интереси, с цел повишаване на общото им благосъстояние.

 Създадени са условия за корекционно-компенсаторна работа с децата и младежите, за придобиване на полезни навици, подобряване на физическото, интелектуалното и емоционално състояние. Социалните услуги разполагат с психологичен, логопедичен , арттерапевтичен кабинет, зали по релационна психомоторика, сензорни зали и зали за диагностика и  наблюдение, зали за групова работа. В някои от тях е изградено видеонаблюдение. Подкрепя се социалното, емоционалното, образователното и културното развитие на всеки потребител на социалната услуга.

 В услугите за пълнолетни лица е създадена добре поддържана битова и околна среда, достатъчно спални помещения, помещения за социални контакти, помещения за хранене, санитарни помещения и други с улеснен достъп до тях. За всяко настанено лице е определено спално помещение, мебелирано и оборудвано по подходящ начин, съобразно установените потребности на лицето и неговия личен избор. Осигурени са отопление, осветление, снабдяване с вода и вентилация на помещенията. Спазват се санитарните и хигиенните норми за контрол върху разпространението на инфекции, съобразно действащото законодателство.

 Всички социални услуги, функциониращи на територията на община Габрово са достъпни, с възможност за ползване на обществен транспорт от и до тях. По-голямата част са разположени в град Габрово, в централна градска част и комуникативни квартали, в близост до обществени сгради, магазини и др. Някои услуги разполагат с превозни средства, с които осигуряват транспортиране на потребителите.

 На входа на всяка услуга е осигурен достъп за лица/деца с увреждания. В някои от сградите са изградени рампи, има мобилна система за преодоляване на стълби, рампа, други разполагат с асансьор.

**9. Проведени конкурси за възлагане на социални услуги**

През 2022г. Община Габрово проведе следните конкурси за възлагане управлението на следните социални услуги:

1. Център за социална рехабилитация и интеграция, възложен за управление на Съюз на слепите в България съгласно Договор №14-ОСД-22/ 04.01.2022г. за срок от 1 година;

2. Център за обществена подкрепа, възложен за управление на Сдружение ИМКА съгласно Договор №13-ОСД-22/04.01.2022г. за срок от 3 години.

3. Дневен център за деца и младежи с увреждания, възложен за управление на Фондация

„ Грижи за деца с увреждания“, съгласно Договор № 504-ОСД-22/01.08.2022г. за срок от 5 години.

4. Дневен център за пълнолетни лица с увреждания, възложен за управление на Фондация

 „ Бъдеще и закрила за лица с интелектуални затруднения“, съгласно Договор № 505-ОСД-22/ 01.08.2022г. за срок от 5 години.

5. През месец октомври 2022г. със Заповед № 2049/30.09.2022г. е открит конкурс за възлагане управлението на социалната услуга „Център за социална рехабилитация и интеграция“

**10. Извършен през годината контрол и мониторинг на социалните услуги**

През 2022г. Агенция за качество на социалните услуги е извършила контрол и мониторинг, посредством извънредни, тематични или комплексни проверки на социалните услуги:

\*Дом за пълнолетни лица с физически увреждания;

\* Център за грижа за лица с различни форми на деменция;

\* Център за грижа за възрастни хора в невъзможност за самообслужване;

\* Център за социална рехабилитация и интеграция;

\* Център за обществена подкрепа – ИМКА;

 През годината експерти от Община Габрово извършваха периодични и извънредни, комплексни и по сигнал проверки в социалните услуги. В протоколите от извършените проверки са отбелязани констатираните пропуски, както и сроковете за тяхното отстраняване.

 Може да се отбележи, че при извършения контрол и мониторинг, в някои услуги се наблюдава слаба посещаемост. Ръководителите обясняват това със страха на потребителите от заразяване с Ковид, отдалечеността на услугата от местоживеенето на съответното лице, необходимостта да се ползва обществен или таксиметров транспорт, което затруднява финансово потребителя, както и с факта, че услугата се предоставя мобилно и не предполага присъствие в базата.

**11. Разкриване на нови социални услуги през 2022 г.**

 Съгласно проект на предварително картиране на социалните услуги в България само за нуждите на планирането на ресурсите и мерките по ПВУ и ПРР, ПРЧР и СПРЗСР за новия програмен период 2021-2027 г., за Област Габрово бе предложено създаване на резидентни и подкрепящи социални услуги.

 След направен анализ на мрежата от услуги и предвид нуждите на местната общност, Община Габрово бе определена да кандидатства по проект за изграждане на следните нови социални услуги:

* Дневен център за лица с увреждания и техните семейства, включително с тежки множествени увреждания – 30 потребители
* Център за грижа за пълнолетни лица с деменция – 24 потребители
* Център за резидентна грижа за възрастни хора в невъзможност за самообслужване с потребност от постоянни медицински грижи – 15 потребители
* Център за резидентна грижа за пълнолетни лица с трайни увреждания с потребност от постоянни медицински грижи – 15 потребители
* Център за кризисно настаняване /осигуряване на подслон за в кризисна ситуация, лица, пострадали от домашно насилие и лица – жертви на трафик/ - 10 потребители

До момента схемата за кандидатстване не е отворена и поради това по тази част от Плана за развитие на социалните услуги в община Габрово за 2022 г. няма резултати.

**12. Постигнати резултати**

 В **социалните услуги за децата и младежите с увреждания** - **резидентна грижа** - е постигнато в оптимален обем и качествено диагностициране, лечение и рехабилитация на болни деца с остри и хронични заболявания, както и своевременни специализирани медицински изследвания на всички нуждаещи се деца и младежи. Приложен е комплекс от ефективни профилактични мерки, насочени към овладяване на рисковите фактори, предизвикващи заболявания или усложнения при настанените деца и младежи. Осигурена е квалифицирана консултативна помощ. Според потребностите им децата и младежите ползват услуги в общността. Интензивната и целенасочена работа на екипите има за цел да подкрепи децата в компенсиране на дефицитите, произтичащи от увреждането и развива на потенциала и заложбите им.

В **консултативните услуги и при предоставянето на дневна грижа за деца и младежи с увреждания** с**е работи за** утвърждаване на единно физическо и личностно израстване, предоставяне на социална подкрепа, насърчаване на личните ресурси и включването им в общественодостъпни дейности и инициативи за деца.

Родителите са ангажирани в процеса на обучение и терапия. С тях се провеждат консултации за задоволяване специфичните потребности на детето и отглеждането му в семейна среда. Провеждат се периодични екипни срещи за съгласуване на дейностите на специалистите. Усилията са насочени към превенция на изоставянето на децата с увреждания.

Семействата на потребителите получават подкрепа от специалистите относно отглеждането и възпитанието на децата, изборът на детско и учебно заведение, структуриране на средата на живот и насочването към други специалисти, от които могат да бъдат подпомогнати. Развива се сътрудничество с образователните институции – детски градини и училища за цялостната подкрепа в развитието и социализацията на децата. При необходимост се оказва помощ на педагогическите специалисти в детските и учебни заведения за справяне с проблемите на децата с увреждания.

В социалните услуги **резидентна грижа за деца без увреждания** се предоставя сигурност и безопасност чрез индивидуализирана грижа и подкрепа в среда, близка до семейната, осигуряващи добро качество на живот и възможности за пълноценно развитие и социално включване. Всички потребители са записани в дневна форма на обучение, в избрани от самите тях специалности. Осигурен е достъп до медицинско лечение и грижи. Децата получават подкрепа и съдействие за пълноценно оползотворяване на свободното време; възможност за развитие и включване в инициативи и дейности съобразно техните желания, таланти и мотивация.

В **резидентните услуги за възрастни** е постигната адаптация, интеграция и социализация на потребителите на услугата чрез целенасочените усилия на специалистите и създадените условия на достъпна среда, съобразно индивидуалните здравни и социални потребности на всяко лице. Формирани са устойчиви навици, които да съответстват на правилата в институцията, дневния режим и ритъма на живот на всеки потребител. Подпомогнати са потребителите при вграждането им в малката група. Осигурена е системна терапевтична грижа и подкрепа.

В **консултативните услуги за пълнолетни лица с увреждания и възрастни хора** периодично сепроследяват и отчитат на жизнените показатели на потребителите - кръвно налягане, пулс, температура. Провеждат се здравни беседи. Извършват се рехабилитационни процедури. Организират се литературни четения. Създадени са благоприятни условия за разгръщане на личностния ресурс на потребителите чрез участието им в различни мероприятия, трудотерапевтична дейност, арт терапия, групи по интереси и психотерапевтична групова и индивидуална работа. Лицата участват в различни инициативи, празници и чествания, Коледен и Великденски базар с изработени от тях изделия. Тези инициативи ги сплотяват и ги карат да се чувстват полезни, да осмислят ежедневието си. Осигурена е подходяща среда за споделяне на натрупани негативни чувства и проблеми при взаимодействието с околните – чрез изграждането на доверие, чувство на приемане, оказване на помощ и посредничество при конфликтни взаимоотношения.

 В **социалните услуги, предоставяни в домашна среда**, в резултат на извършваните дейности при голяма част от потребителите се наблюдава положителна промяна в начина на живот, хигиените навици, уменията за самообслужване и начина на общуване. Поддържа се система за обратна връзка от потребителите на услугата и членове на техните семейства чрез периодично допитване с цел събиране на информация, относно тяхната оценка на качеството на предоставяната социална услуга и резултата от ползването на услугата